Lietuvos ir Vietnamo santykiai

Lietuvos ir Vietnamo santykiai – dvišaliai tarptautiniai santykiai tarp Lietuvos ir Vietnamo. Vietnamas Lietuvos nepriklausomybę pripažino 1991 m. rugsėjo 9 d., o diplomatiniai santykiai užmegzti 1992 m. kovo 18 d.

Lietuvai atstovauja nepaprastasis ir įgaliotasis ambasadorius, reziduojantis Pekine, Kinijoje. Tuo tarpu Vietnamui atstovauja nepaprastasis ir įgaliotasis ambasadorius, reziduojantis Varšuvoje, Lenkijoje. Hanojuje ir Hošimine veikia Lietuvos garbės konsulatai.

2021 m. balandžio mėnesį Vietname gyvenančių lietuvių įkurta Vietnamo lietuvių bendruomenė. 2014 m. Vietname gyveno 152 Lietuvos piliečiai. Tuo tarpu Lietuvoje 2022 m. pradžioje gyveno 124 Vietnamo piliečiai, taip pat yra, tikėtina, didesnis skaičius Lietuvoje gyvenančių vietnamiečių, turinčių Lietuvos pilietybę. Tarp žymiausių vietnamiečių kilmės lietuvių – modelis Tuen Simonas Pham ir rinkimuose į Vilniaus savivaldybės tarybos narius kandidatavęs Hung Nguyen The. Taip pat yra bent vienas Lietuvoje gyvenantis misionierius salezietis iš Vietnamo.

Santykių istorija

Pirmieji kontaktai 

Nėra žinoma, ar iki 1940 m. tarp lietuvių ir vietnamiečių būta kokių tiesioginių kontaktų.

SSRS okupacijos metais Pietų Vietnamas palaikė ryšius su Lietuvos diplomatinėmis atstovybėmis, o Šiaurės Vietnamas oficialiai pripažino Baltijos šalių okupaciją teisėta. Santykiai su Pietų Vietnamu nutrūko Vietnamo kare nugalėjus Šiaurės Vietnamui ir suvienijus Vietnamą į komunistinę valstybę.

Lietuvos okupacijos metais į Lietuvą atvyko šiek tiek vietnamiečių. 1961 ir 1969 m. Lietuvos TSR aplankė Šiaurės Vietnamo vadovas Ho Ši Minas.

Vietnamo karo metu išeivijos požiūriai į karą išsiskyrė, buvo tiek antikariniuose mitinguose (pvz., dalis Lietuvių jaunimo antikolonialinės lygos narių, tiek Vašingtono demonstracijoje už karą bei pačiame kare dalyvavusių užsienio lietuvių.

Nemažai lietuvių kilmės amerikiečių (tarp jų Walteris Sabaliauskas, Rimvydas Dėdinas, Stasys Žukas, Tomas Pieza, Povilas Vikuckis, Edvardas J. Jasaitis, ltn. Algimantas Garsys, plk. ltn. Donatas Skučas, plk. Jonas Kronkaitis)) dalyvavo Vietnamo kare Pietų Vietnamo pusėje, apie 20 jų žuvo. Karo korespondente dirbo Jūratė Kazickaitė. Taip pat buvo Sovietų Sąjungos ir Šiaurės Vietnamo pusėje kaip karinių patarėjų kovojusių lietuvių (Romualdas Verketis), tačiau apie juos žinoma dar mažiau. Buvusio Afganistano karo veteranų sąjungos pirmininko Audriaus Bitino skaičiavimais, Vietnamo kare abiejose pusėse dalyvavo pusantro šimto lietuvių.

Santykiai po 1991 m. 
Vietnamas Lietuvos nepriklausomybę pripažino 1991 m. rugsėjo 9 d., dar prieš Lietuvai tampant JTO nare. Diplomatiniai santykiai tarp valstybių užmegzti 1992 m. kovo 18 d. 1997 m. Vietnamas akreditavo savo ambasadorių Lietuvai (pirmieji du rezidavo Maskvoje, kiti – Varšuvoje), 2003 m. savo ambasadorių Vietnamui akreditavo ir Lietuva.

Tarp Vietnamo ir Lietuvos pasirašytos trys dvišalės sutartys: sutartis dėl investicijų skatinimo ir apsaugos (pasirašyta 1995 m.), susitarimas dėl vizų režimo panaikinimo diplomatinių pasų turėtojams (pasirašytas ir patvirtintas 2019 m.) ir susitarimas dėl piliečių readmisijos (pasirašytas ir ratifikuotas 2019 m.)

2011 m. liepos mėnesį įvyko pirmosios politinės Lietuvos ir Vietnamo politinės konsultacijos. 2012 m. liepos 2 d., minint Lietuvos ir Vietnamo diplomatinių santykių dvidešimtmetį, į Lietuvą atvyko Vietnamo užsienio reikalų viceministras Bui Thanh Sonas su delegacija, kur susitiko su Lietuvos užsienio reikalų viceministre Asta Skaisgiryte Liauškiene. Dvišalės konsultacijos tarp šalių taip pat surengtos 2014 m., o 2016 m. Lietuvos ir Vietnamo užsienio reikalų viceministrai susitiko Europos Sąjungos ir Pietryčių Azijos tautų organizacijos užsienio reikalų ministrų susitikime.

Vietnamo teisėsauga bendradarbiavo sulaikant dėl sukčiavimo nuteistą Lietuvos verslininką Sergejų Rachinšteiną – 2016 m. sausį jis buvo sulaikytas Hošimino mieste pagal Europos arešto orderį ir perduotas Lietuvai.

2017 m. birželio 23 d., reaguodamas į tai, kad Lietuva 2015–2019 m. buvo išrinkta ir dirbo UNESCO Vykdomojoje taryboje, tad turėjo balso teisę balsuojant dėl generalinio direktoriaus išrinkimo, į Lietuvą savo kandidatūros pristatyti atvyko Vietnamo kandidatas Pham Sanh Chau. Vizito metu susitiko su Lietuvos užsienio reikalų viceministru Neriumi Germanu, taip pat buvo aptartos dvišalio Lietuvos ir Vietnamo bendradarbiavimo temos, regioniai su Lietuvos ir Vietnamo saugumu susiję klausimai (Zapad pratybos prie Lietuvos sienos ir situacija Korėjos pusiasalyje bei Pietų Kinijos jūroje).

2017 m. vasario 23 d., artėjant diplomatinių santykių 25-mečiui, Hanojuje atidarytas Lietuvos garbės konsulatas (garbės konsulu paskirtas Hoai Tran Vu), o 2018 m. vasario 17 d. – Lietuvos garbės konsulatas Hošimine (garbės konsulu paskirtas Nguyen The Kien).

Tarp šalių yra organizuota ministrų ir viceministrų lygio susitikimų. Vienas pirmųjų ministrų lygio susitikimų įvyko 2007 m. rugsėjo 25 dieną, Jungtinių Tautų Generalinės Asamblėjos 62-osios sesijoje, kurios metu susitiko Lietuvos užsienio reikalų ministras Petras Vaitiekūnas ir Vietnamo ministro pirmininko pavaduotojas, užsienio reikalų ministras Pham Gia Khiem. 2009 m. Hanojuje viešėjo Lietuvos užsienio reikalų ministras Vygaudas Ušackas, kur dalyvavo devintajame Azijos ir Europos susitikimo (ASEM) šalių užsienio reikalų ministrų susitikime ir susitiko su Vietnamo užsienio reikalų ministru  Pham Gia Khiem bei Hanojaus meru Nguyen The Thao. 2019 m. birželio mėn. į Lietuvą atvyko Vietnamo viešojo saugumo ministras To Lam su delegacija. Vizito metu lydima vidaus reikalų ministro Eimučio Misiūno, VSAT vado Renato Požėlos ir kitų Lietuvos pareigūnų lankėsi pasienyje tarp Lietuvos ir Baltarusijos esančioje Padvarionių užkardoje.

Lietuvos Vyriausybė 2021 m. spalio mėnesį kaip humanitarinę pagalbą Vietnamui padovanojo 168 700 „Vaxzevria“ vakcinos dozių.

Švietimo, mokslo ir technologiniai mainai ir kultūrinis bendradarbiavimas 
Į lietuvių kalbą išversta Nam Cao, Ngo Tat To, Ngujeno Hongo, Ngujeno Cong Hoano, Ngujeno Van Bongo literatūrinių kūrinių, Tchik Njat Hanio knygų, išleisti rinkiniai „Nakties demonų valdovas: Senoji vietnamiečių proza“ (1970 m.), „Stebuklingas kardas: Vietnamo tautų pasakos“ (1969 m.)

2013 m. Vietname (Hanojuje ir Hošimine) apsilankė lietuvių kelionių žurnalistai Martynas Starkus ir Vytaras Radzevičius ir įspūdžius nufilmavo „Starkaus ir Radzevičiaus kelionės“ dokumentikos aštuntajame sezone pavadinimu „Su Būda per džiungles“.

2018 m. atidarius garbės konsulatą Hošimine, jame buvo eksponuojama Mariaus Jovaišos fotografijų paroda „Neregėta Lietuva“.

Lietuvoje gyvena nedidelė vietnamiečių bendruomenė, dalis jų atvykę sovietmečiu. Atvykusieji sovietmečiu dažniausiai yra susituokę su vietiniais lietuviais ir asimiliavęsi.

Ekonominiai santykiai 
2017 m. vasario 24 d. Lietuvos ambasados, garbės konsulo Vietname ir Vietnamo prekybos ir pramonės rūmų surengtame verslo seminare Hanojuje pristatytos verslo ir investicijų galimybės. Tų pačių metų spalio 23 d. Lietuvos URM buvo surengta apskrito stalo diskusija, skirta aptarti Lietuvos ir Vietnamo verslo bendradarbiavimo galimybes.

2022 m. duomenimis, prekybos apyvarta tarp Lietuvos ir Vietnamo siekė 113,8 mln. eurų, o Vietnamas buvo 54-as pagal prekybos apimtis Lietuvos prekybos partneris.

Prekybos balanse vyrauja importas iš Vietnamo į Lietuvą.

 Eksportas sudaro 47 mln. eurų; Vietnamas yra 62-as pagal prekybos apimtis eksporto partneris.
 Importas sudaro 66,8 mln. eurų; Vietnamas yra 41-as pagal prekybos apimtis importo partneris. Daugiausiai importuojama aisiai ir riešutai (21 %), plastikai ir jų dirbiniai (17 %),  kaučiukas ir jo dirbiniai (11 %), žuvys ir vėžiagyviai (8 %), elektros mašinos ir įranga bei jų dalys (6 %), antžeminio transporto priemonės (6 %).

Pagal tiesioginių užsienio investicijų Lietuvoje dydį Vietnamas yra 78-as (investicijos siekia 0,32 mln. eurų). Tuo tarpu apie Lietuvos tiesiogines investicijas Vietname 2022 m. duomenų nepateikta.

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
 1997–2002 m. – Ngo Tat To, pirmasis Vietnamo ambasadorius Lietuvai (rezidavo Maskvoje)
 2002-2006 m. – Nguyenas Van Nganhas (rezidavo Maskvoje)
 2006-2009 m. – Nguyen van Xuong (rezidavo Varšuvoje)
 2010-2013 m. – Ngujenas Hoangas (rezidavo Varšuvoje)
 2014-2017 m. – Pham Kien Thiet (reziduoja Varšuvoje)
 2017-2020 m. – Vu Dang Dzungas (rezidavo Varšuvoje)
 nuo 2021 m. – Nguyen Hung (reziduoja Varšuvoje)

Pasiuntiniai Vietnamui 
 2003–2006 m. – Artūras Žurauskas, pirmasis ambasadorius Vietnamui (rezidavo Pekine)
 2007–2010 m. – Rokas Bernotas (rezidavo Pekine)
 2010–2015 m. – Lina Antanavičienė (rezidavo Pekine)
 2015–2020 m. – Ina Marčiulionytė (rezidavo Pekine)
 nuo 2020 m. lapkričio mėn. – Diana Mickevičienė (reziduoja Pekine)

Šaltiniai

Nuorodos 
 Vietnamas | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 
 Vietnamas | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Vietnamas